Document ID: 31992R2342

Komisijos reglamentas (EEB) Nr. 2342/92
1992 m. rugpjūčio 7 d.
dėl grynaveislių veislinių galvijų importo iš trečiųjų šalių ir eksporto grąžinamųjų išmokų skyrimo, panaikinantis Reglamentą (EEB) Nr. 1544/79
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1968 m. birželio 27 d. Tarybos reglamentą (EEB) Nr. 805/68 dėl bendro galvijienos rinkos organizavimo [1] su paskutiniais pakeitimais, padarytais Reglamentu (EEB) Nr. 2066/92 [2], ypač į jo 10 straipsnio 5 dalį ir 18 straipsnio 6 dalį,
kadangi importuojant į Bendriją klasifikuojamus pagal KN kodą 01021000 grynaveislius veislinius galvijus nereikia mokėti importo mokesčio; kadangi už gyvulių patelių iki 60 mėnesių amžiaus eksportą mokama grąžinamoji išmoka yra didesnė kaip už KN 01029031 ir 01029033 subpozicijose klasifikuojamus gyvus galvijus;
kadangi tam, kad šioje srityje būtų tinkamai taikomos Bendrijos taisyklės, reikėtų paaiškinti sąvoką grynaveislis veislinis gyvulys; kadangi šiam tikslui turi būti naudojamas 1977 m. liepos 25 d. Tarybos direktyvos 77/504/EEB [3] dėl grynaveislių veislinių galvijų, su paskutiniais pakeitimais, padarytais Direktyva 91/174/EEB [4], 1 straipsnyje pateiktas grynaveislių galvijų apibrėžimas;
kadangi, siekiant užtikrinti, kad importuojami gyvuliai iš tikrųjų būtų skirti veisimui, kartu su jais turi būti pateikti jų kilmės sertifikatas ir veisimo sertifikatas, taip pat ir įprastai reikalaujami veterinarijos sertifikatai, o importuotojai privalo įsipareigoti tam tikrą laiką laikyti gyvūnus gyvus;
kadangi nėra nuostatos dėl užstato, kuris užtikrintų, jog šie gyvuliai tam tikrą laiką bus laikomi gyvi, tada, kai nesilaikoma reikalavimo dėl to laikotarpio, 1979 m. liepos 24 d. Tarybos reglamente (EEB) Nr. 1697/79 turi būti apibrėžtos nuostatos dėl susigrąžinimo apmokėtų importo arba eksporto mokesčių, kurių nebuvo reikalaujama iš asmens, privalančio susimokėti už prekes, pateiktas muitinės procedūrai, pagal kurią privaloma šiuos mokesčius sumokėti [5];
kadangi Bendrija sudarė dvišales laisvosios prekybos sutartis su ELPA; kadangi, remiantis šiomis sutartimis, turėtų būti panaikintos kai kurios nuostatos dėl trečiųjų šalių arba trečiųjų šalių įsipareigojimai, tačiau turi būti reikalaujama, kad, Bendrijoje išleidžiant į laisvą apyvartą grynaveislius veislinius gyvūnus, būtų pateikiami kilmės, veisimo ir veterinarijos sertifikatai;
kadangi eksportuojant grynaveisles veislines gyvulių pateles iki 60 mėnesių amžiaus, galvijus lydintys veterinarijos dokumentai yra būtini, siekiant įsitikinti, kad tie gyvuliai iš tikrųjų skirti veisimui, ir genetinės vertės įvertinimo rezultatai turi būti pateikti minėtame sertifikate arba pridėtas kilmės sertifikatas;
kadangi reikėtų patikrinti, ar į Bendriją importuojami grynaveisliai veisliniai gyvuliai prieš tai nebuvo iš Bendrijos eksportuoti ir už juos nebuvo išmokėtos eksporto grąžinamosios išmokos; kadangi tuo atveju, kai už šiuos gyvulius buvo išmokėtos eksporto grąžinamosios išmokos, prieš reimportuojant juos į Bendriją šios sumos turėtų būti sugrąžintos;
kadangi Komisijos reglamentas (EEB) Nr. 1544/79 [6] su pakeitimais, padarytais Reglamentu (EEB) Nr. 3988/87 [7], apima tik reikalavimus dėl eksporto grąžinamųjų išmokų už grynaveislius veislinius gyvulius skyrimo; kadangi dėl aiškumo jis turėtų būti panaikintas, o jo nuostatos įtrauktos į šį reglamentą;
kadangi šiame reglamente numatytos priemonės atitinka Galvijienos vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Renkant importo mokesčius ir skiriant eksporto grąžinamąsias išmokas, gyvi galvijai laikomi KN 01021000 kodu ženklinamais grynaveisliais veisliniais gyvuliais, atitinkantys Direktyvos 77/504/EEB 1 straipsnyje nustatytą apibrėžimą. Be to, grynaveislėmis veislinėmis patelėmis laikomi tik iki šešerių metų amžiaus gyvulių patelės.
2 straipsnis
1. KN 0102 10 00 subpozicijoje klasifikuojamus grynaveislius veislinius galvijus išleidžiant į laisvą apyvartą, apie kiekvieną gyvulį importuotojai valstybių narių muitinėms pateikia šiuos dokumentus:
a) kilmės sertifikatą ir veisimo sertifikatą;
b) būtent grynaveisliams veisliniams galvijams reikalaujamą veterinarijos sertifikatą.
2. Be to, importuotojai pateikia muitinei raštišką deklaraciją, kurioje nurodo, kad, išskyrus force majeure, 12 mėnesių nuo įvežimo dienos gyvulys nebus paskerstas.
3. Ne vėliau kaip per 15 mėnesių nuo išleidimo į laisvą apyvartą importuotojai importo valstybės narės muitinei pateikia įrodymą, kad gyvuliai:
a) nebuvo paskersti nepasibaigus 2 dalyje nustatytam terminui ir yra įregistruoti ar įrašyti į kilmės knygą arba
b) buvo paskersti prieš pasibaigiant minėtam terminui dėl sveikatos arba krito dėl ligos ar nelaimingo atsitikimo.
a punkte minimas įrodymas - tai valstybėje narėje asociacijų, organizacijų arba oficialių įstaigų, pildančių kilmės knygas, parengtas sertifikatas. b punkte minimas įrodymas - tai valstybės narės paskirtos oficialios įstaigos parengtas sertifikatas.
4. Nesilaikant 12 mėnesių laikotarpio reikalavimo, išskyrus tuos atvejus, kai taikomas šio straipsnio 3 dalies b punktas, gyvulys priskiriamas KN 010290 subpozicijai ir, remiantis Reglamentu (EEB) Nr. 1697/79, tai suteikia pagrindą išieškoti nesurinktus importo mokesčius.
5. Nuostatos dėl:
- 1 straipsnyje nustatyto amžiaus ribos,
- šio straipsnio 2, 3 ir 4 dalyse nurodytų įsipareigojimų
netaikomos importuotiems grynaveisliams veisliniams gyvuliams, kilusiems ir atvežtiems iš Austrijos, Suomijos, Islandijos, Norvegijos, Švedijos ir Šveicarijos.
3 straipsnis
Norint gauti grąžinamąsias išmokas už grynaveisles veislines gyvulių pateles, pabaigus atlikti muitinės eksporto formalumus, už kiekvieną gyvulį būtina pateikti šių dokumentų originalą arba kopiją:
a) valstybėje narėje kilmės knygą pildančios asociacijos, organizacijos arba oficialios įstaigos parengtą kilmės sertifikatą, kuriame pirmiausia nurodomi produktyvumo kontrolės rezultatai ir gyvulio, jo tėvų bei protėvių genetinės vertės įvertinimo rezultatai (su išsamia informacija apie kilmę). Šie rezultatai gali būti pateikiami kartu su sertifikatu;
b) trečiosios šalies, į kurią eksportuojamas galvijas, reikalaujamą grynaveislių veislinių galvijų veterinarijos sertifikatą.
Tačiau nukrypstant nuo b punkto, valstybės narės gali leisti visai gyvulių partijai pateikti vieną sertifikatą.
Abiejų sertifikatų originalai grąžinami eksportuotojui, o kopijos, muitinėje patvirtintos kaip tikros, pridedamos prie paraiškos dėl grąžinamosios išmokos.
4 straipsnis
1. Prieš išleidžiant į laisvą apyvartą į Bendriją reimportuotus grynaveislius veislinius gyvulius, visos skirto eksporto grąžinamosios išmokos turi būti grąžintos arba kompetentingos institucijos turi imtis būtinų priemonių sulaikyti šių sumų mokėjimą, jei jos dar neišmokėtos.
2. Jei, baigus atlikti KN 01021000 subpozijoje klasifikuojamų gyvulių importo muitinį įforminimą, iš kilmės sertifikato paaiškėja, kad veislinių gyvulių augintojas yra įsikūręs Bendrijoje, importuotojas taip pat turi įrodyti, kad minėtam veislinių gyvulių augintojui nebuvo suteikta grąžinamoji išmoka arba jokia išmokėta grąžinamoji išmoka nebuvo grąžinta. Jei tokio įrodymo jis pateikti negali, laikoma, kad eksporto grąžinamoji išmoka, atitinkanti reimportavimo į Bendriją dieną KN 010290 subpozicijoje klasifikuojamiems galvijams taikomą didžiausią importo mokestį, yra išmokėta.
5 straipsnis
Reglamentas (EEB) Nr. 1544/79 panaikinamas.
6 straipsnis
Šis reglamentas įsigalioja 1992 m. rugpjūčio 17 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1992 m. rugpjūčio 7 d.

Labels: 3
5
6